በግብፅ ምርጫ ፕሬዝዳንት አብዱልፋታህ አል ሲሲ ዳግም አሸንፈዋል
በግብጽ ፕሬዝዳንታዊ ምርጫ አብዱልፈታህ አልሲሲ ዳግም ማሸነፋቸው ተገለጸ ።የአጓጊነት ስሜት ባልነበረውና የአሸናፊው ማንነት ቀድሞውኑ በተገመተበት የግብፅ ምርጫ የቀድሞው የጦር አለቃና የወቅቱ የግብፅ ፕሬዝዳንት አብደልፋታህ አልሲሲ ዳግም በፕሬዝዳንትነት ግብፅን ለመምራት ከፍተኛ የተባለውን 97 በመቶ ድምፅ ማግኘታቸው ታውቋል።ፕሬዝዳንቱ ዳግም በማሸነፋቸው ለቀጣይ 4 አመታት ግብፅን መምራት የሚያስችላቸውን ካርድ በእጃቸው እንዲያስገቡ አስችሏቸዋል።የዘንድሮው ምርጫ ጠንካራና እውነተኛ ተፎካካሪ እጩዎች ያልታዩበትና የአንድ ፈረስ ግልቢያ የነበረ ሲሆን፣ በተለይም ፕሬዝዳንቱን በብርቱ ይፎካከራሉ ተብለው የተጠበቁት 6 እጩዎች ከምርጫው በፊት ዘብጥያ መውረዳቸውና ገሚሶቹም ከምርጫው መገለላቸው ለአል ሲሲ ማሸነፍ ጥርጊያውን ያቀና እንደሆነ ተነግሯል።የግብፅ ምርጫ ኮሚሽን ሰኞ እለት ይፋ ባደረገው የምርጫ ውጤት መሠረት በዘንድሮው የግብፅ ምርጫ ለመሳተፍ ከተመዘገቡት ሰዎች መካከል 41ነጥብ 5 በመቶ የሚሆኑት በምርጫው የተሳተፉ ሲሆን እኤአ በ2014 ከነበረው የ47 በመቶ የመራጮች ቁጥር ጋር ሲነፃፀር የዘንድሮው ዝቅ ማለቱን አስታውቋል።በዘንድሮው ምርጫ ለይምሰል የፕሬዝዳንት አል ሲሲ ተፎካካሪ መስለው የቀረቡት ብቸኛ ተፎካካሪ ብዙም የማይታወቁት ሰው ሙሳ ሙስጠፋ ሙሳ ሲሆኑ እሳቸውም ቀድሞ የፕሬዝዳንቱ የምርጫ ቅስቀሳ አስተባባሪ የነበሩና የአል ሲሲ ደጋፊ እንደነበሩ ነው የተነገረው።ሌላው በዘንድሮው ምርጫ የተስተዋለው ልዩ ክስተት የግብፃዊዉ የሊቨርፑል አጥቂ ሞሃመድ ሳላህ ጉዳይ ነው። በምርጫው ከተሳተፉ ግብፃዊያን መካከል አንድ ሚሊዮን የሚሆኑ መራጮች የሁለቱን እጩዎች ማለትም አብዱል ፋታህ አል ሲሲንና የሙሳ ሙስጠፋ ስሞችን ሰርዘዉ በአንፃሩ በእንግሊዝ እግር ኳስ የነገሰውን ኮከብ ልጃቸውን ሞሃመድ ሳላን ስም በማስፈር ለተጫዋቹ ያላቸውን አድናቆት አሳይተዋል ተብሏል።የምርጫው እጩ ተፎካካሪ ሙሳ ሙስጠፋ ባሉበትም ሞሃመድ ሳላህ ከሳቸው በልጦ ከፍተኛ ነጥብ ያገኘ ሁለተኛ ሰው ሆኗል።ፕሬዝዳንት አል ሲሲ ምርጫውን በሰፊ ነጥብ ማሸነፋቸውን ተከትሎ የአሜሪካውን ፕሬዝዳንት ዶናልድ ትራምፕን ጨምሮ በርካታ የሀገራት መሪዎች የእንኳን ደስ አሎት መልዕክቶቻቸዉን እየላኩላቸዉ እንደሆነ ተነግሯል።በሌላ በኩል ዎል ስትሪት ጆርናልን ጠቅሶ ቢዝነስ ኢንሳይደር እንደዘገበዉ ዳግም የተመረጡት ፕሬዝዳንት አል ሲሲ በሁለት ጊዜ የምርጫ ዘመን የተገደበውን የመመረጥ መብታቸዉን ለማሻሻል፣ በቅርቡ በቻይና ለሺ ጂን ፒንግ እንደተሰጠዉ ገደብ የለሽ የመሪነት ዘመን፣ ፕሬዝዳንት አል ሲሲሰም ረዘም ላለ ጊዜ ግብፅን እንዲያስተዳድሩ የሚያስችል የህገ መንግስት ማሻሻያ ሊደረግ እንደሚችል ተነግሯል።ይህ የሚሆነው የሲሲ ደጋፊዎች ሰውየዉን በስልጣን የሚያቆየዉን ህግ ካፀደቁና ይህን ማድረግ የሚያስችለዉን ህገ መንግስታዊ ማሻሻያ ከደረጉ መሆኑ ተነግሯል። በቅርቡ ቻይናዊያን ለመሪያቸዉ ገደብ የለሽ መብት ማጎናፀፋቸዉ የአል ሲሲ ደጋፊዎች ለዚህ ዉሳኔ እንዲበቁ አድርጓቨዋል ነዉ የተባለዉ።(ምንጭ: አልጀዚራና ቢዝነስ ኢንሳይደር)